## Odluka Ustavnog suda Republike Hrvatske broj:U-IIIA-1717/2005 od 25. travnja 2007.

### NN 52/2007 (23.5.2007.), Odluka Ustavnog suda Republike Hrvatske broj:U-IIIA-1717/2005 od 25. travnja 2007.

# USTAVNI SUD REPUBLIKE HRVATSKE

**1717**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Jasna Omejec, predsjednica Vijeća, te suci Marijan
Hranjski, Mario Kos, Ivan Mrkonjić, Emilija Rajić i Vice Vukojević, članovi
Vijeća, odlučujući o ustavnoj tužbi koju su podnijeli M. M.-M. iz Z. i N. M. iz
Z., zastupan po M. M.-M., odvjetnici iz Z., na sjednici održanoj 25. travnja
2007. godine, jednoglasno je donio

## ODLUKU

I. Ustavna tužba se usvaja.
II. Županijski sud u Zadru dužan je donijeti odluku u predmetu koji se vodi pred
tim sudom pod brojem: Gž-862/06, u najkraćem mogućem roku, ali ne duljem od šest
(6) mjeseci, računajući od prvog idućeg dana nakon objave ove odluke u »Narodnim
novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine« broj 99/99., 29/02.i 49/02. – pročišćeni tekst),
podnositeljima ustavne tužbe određuje se primjerena naknada zbog povrede
ustavnog prava iz članka 29. stavka 1. Ustava Republike Hrvatske (»Narodne
novine« broj 41/01. – pročišćeni tekst) i to:
– M. M.-M. iz Z., O. k. B. 2, u iznosu od 7.500,00 kn i
– N. M. iz Z., K. D. Z. 10, u iznosu od 7.500,00 kn.
IV. Naknada iz točke III. izreke ove odluke bit će isplaćena iz državnog
proračuna, u roku od tri mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelji ustavne tužbe, na temelju članka 63. Ustavnog zakona o Ustavnom
sudu Republike Hrvatske (»Narodne novine« broj 99/99., 29/02. i 49/02. –
pročišćeni tekst, u daljnjem tekstu: Ustavni zakon), podnijeli su 19. travnja
2005. godine ustavnu tužbu smatrajući da im je nerazumno dugim trajanjem
parničnog postup­ka koji se pod brojem: P-2071/99 vodi pred Općinskim sudom u
Zadru, povrijeđeno ustavno pravo zajamčeno člankom 29. stavkom 1. Ustava
Republike Hrvatske.

ČINJENICE VAŽNE ZA USTAVNOSUDSKI POSTUPAK

2. Postupak pred Općinskim sudom u Zadru pokrenuo je Grad Zadar tužbom od 23.
prosinca 1999., protiv tuženika S. M., D. M. i R.-J. M., a radi utvrđenja
ništavosti ugovora, te iseljenja i ispraž­njenja.
Podneskom od 21. veljače 2000. podnositelji traže da im sud prizna svojstvo
umješača.
Ročište zakazano za 22. veljače 2000. odgođeno je radi neuredne dostave, dok na
ročištu zakazanom za 28. ožujka 2000. sud donosi rješenje kojim na neodređeno
vrijeme odgađa ročište u toj pravnoj stvari.
Podnescima od 19. listopada 2000. i 8. prosinca 2000., te 5. siječnja 2001., 2.
svibnja 2001., 3. kolovoza 2001. i 5. veljače 2002. podnositelji požuruju
zakazivanje ročišta.
Dana 2. svibnja 2002. održano je ročište na kojem je tužitelj umjesto
drugotužene D. M., kao tuženike označio podnositelje ustavne tužbe.
Povodom prigovora tuženih o prenisko određenoj vrijednosti predmeta spora
zatražen je 8. svibnja 2002. godine podatak od Porezne uprave Zadar o tržišnoj
vrijednosti sporne nekretnine.
Podneskom od 17. svibnja 2002. Porezna uprava Zadar izvještava sud da ne može
dostaviti traženi podatak.
Podneskom od 4. studenoga 2002. sud poziva tužene da dostave podatke neophodne
za izvršenje procjene tržišne vrijednosti nekretnine.
Podneskom od 31. siječnja 2003. podnositelji podnose protutužbeni zahtjev.
Podneskom od 25. travnja 2003. podnositelji izvješćuju sud kako je po nalogu
tužitelja pred više od godine dana izvršena procjena tržišne vrijednosti
nekretnine.
Dana 27. listopada 2003. održano je ročište na kojom je utvrđena vrijednost
predmeta spora, povučena tužba u odnosu na R.-J. M., te zatraženo očitovanje od
tužitelja – protutuženika na protutužbu podnositelja ustavne tužbe.
Dana 7. studenoga 2003. tužitelj je postupio po raspravnom rješenju od 27.
listopada 2003.
Dana 24. lipnja 2004. podnositelji požuruju zakazivanje ročišta.
Dana 8. lipnja 2005. održano je ročište i dovršen je dokazni postupak.
Dana 21. prosinca 2005. sud donosi i objavljuje presudu kojom usvaja tužbeni
zahtjev podnositelja ustavne tužbe.
Žalba protiv prvostupanjske presude izjavljena je 5. travnja 2006. godine, te je
spis dostavljen Županijskom sudu u Zadru 27. travnja 2006. godine.
Postupak u povodu žalbe još je u tijeku pred Županijskim sudom pod brojem: Gž-862/06.

PRAVO VAŽNO ZA USTAVNOSUDSKI POSTUPAK

3. Za ovaj ustavnosudski postupak mjerodavne su odredbe članka 29. stavka 1.
Ustava Republike Hrvatske i članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je 23. prosinca 1999. pred Općinskim sudom u Zadru.
Ustavna tužba podnijeta je 19. travnja 2005. godine, a do tog dana postupak nije
pravomoćno okončan pa Ustavni sud utvrđuje da je do dana podnošenja ustavne
tužbe postupak trajao ukupno pet (5) godina, tri (3) mjeseca i dvadeset sedam
(27) dana.

4.2. POSTUPANJE NADLEŽNOG SUDA

U pravno relevantnom razdoblju parnični postupak vodio se pred Općinskim sudom u
Zadru. Prvostupanjski sud je u spomenutom razdoblju, od radnji koje su
relevantne za odlučivanje o pravima ili obvezama podnositelja, održao četiri
ročišta.
Razmatrajući postupanje suda u relevantnom razdoblju Ustavni sud je utvrdio da
je sud bio neaktivan u razdoblju od veljače 2000. do svibnja 2002. godine, kada
nije poduzeta niti jedna radnja u postupku.

4.3. PONAŠANJE PODNOSITELJA USTAVNE TUŽBE
(TUŽENIKA – PROTUTUŽITELJA U PARNIČNOM
POSTUPKU)

Ustavni sud utvrđuje da podnositelji kao tuženici – protutužitelji u parničnom
postupku nisu pridonijeli trajanju parničnog postupka, te da su višekratno
požurivali vođenje postupka.

4.4. SLOŽENOST SUDSKOG PREDMETA

Ustavni sud utvrđuje da se u konkretnom slučaju radi o djelomično složenoj
pravnoj stvari.

OCJENA USTAVNOG SUDA

5. Ustavni sud ocjenjuje da ukupno trajanje parničnog postupka preko šest
godina, a da nije pravomoćno odlučeno o tužbenom zahtjevu podnositelja, ne
udovoljava zahtjevu suđenja u razumnom roku.
Slijedom navedenog, Ustavni sud utvrđuje da je podnositeljima povrijeđeno
ustavno pravo da zakonom ustanovljeni i nepristrani sud u razumnom roku odluči o
njihovim pravima ili obvezama, zajamčeno odredbom članka 29. stavka 1. Ustavnog
zakona.
6. Imajući u vidu sve navedene činjenice i okolnosti, u smislu odredbe članka
63. stavka 2. Ustavnog zakona, donesena je odluka kao pod točkama I. i II.
izreke ove odluke.
7. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Pri utvrđivanju visine naknade, na temelju članka 63. stavka 3. Ustavnog zakona,
Ustavni sud uzima u obzir sve okolnosti slučaja, imajući pritom u vidu i vrstu
postupka o kojemu se radi, napose s obzirom na njegovu hitnost, ali uz istodobno
uvažavanje ukupnih gospodarskih i socijalnih prilika u Republici Hrvatskoj.
8. Odluka o objavi (točka V. izreke) temelji se na odredbi članka 29. Ustavnog
zakona.
9. Predsjednik Županijskog suda u Zadru, dužan je dostaviti Ustavnom sudu pisanu
obavijest o datumima donošenja i otpreme odluke u roku od osam (8) dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-1717/2005
Zagreb, 25. travnja 2007.

USTAVNI SUD REPUBLIKE HRVATSKE
Predsjednica Vijeća
**dr. sc. Jasna Omejec**, v. r.

Odluka, NN 52/2007-1717
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)